Bodil Kornbek (KD), 2004-04-14:
CVU'erne spiller en væsentlig rolle i det fremtidige danske uddannelsessystem ikke bare på professionsbachelorniveau, men så sandelig også på efter- og videreuddannelse, og vi skal selvfølgelig fra politisk hold være med til at sikre, at CVU'erne kan leve op til både de interne og eksterne krav og de forventninger, der er.
Derfor skal vi selvfølgelig også være med til at sikre, at CVU'erne reelt får opbygget den vidensfunktion, som var tiltænkt fra starten.
Disse funktioner afspejler samtidig, at CVU'erne har mange arenaer, de skal agere på, hvilket stiller mange forskellige krav til organisations- og ledelelsesstrukturerne.
Der er ingen tvivl om, at CVU-processen i sig selv udfordrer strukturen, da al begyndelse er svær, samtidig med at hurtigt omskiftelige omgivelser er med til at udfordre hver eneste institution.
Derfor imødekommer Kristendemokraterne også, at man med lovforslaget tilsigter at forandre og styrke selve institutionsformen med de formål at forbedre CVU'ernes arbejdsvilkår.
Men spørgsmålet er jo så, hvorvidt det er er selve studiebestyrelserne, der er problemet, eller om de egentlig er løsningen på de udfordringer, som CVU'erne står over for.
Efter hvad jeg kan forstå fra forskellige fronter, så har bl.a. studiebestyrelserne ydet et afgørende bidrag til at skubbe CVU-processen i den rigtige retning, og derfor er jeg også en smule uforstående over for, at man med lovforslaget faktisk lægger op til deres nedlæggelse.
Og hvorfor lige nu?
Med lovforslaget vil CVU'erne fremover kunne undlade at oprette studiebestyrelser i tilknytning til partnerinstitutionerne, og dermed er muligheden for at fjerne den lokale medbestemmelse og det lokale engagement sandelig
Jeg finder det desuden tankevækkende, at flere af høringssvarene påpeger, at lovforslagets ændring af bestemmelserne om studiebestyrelserne er unødvendig, fordi der i de nuværende bestemmelser ikke er nogen hindring for, at man nedlægger studiebestyrelserne.
Det er en vurdering, jeg gerne så, at undervisningsministeren kommenterede.
En anden del af forslaget er om indførelsen af betegnelsen University College som en markering af CVU'ernes placering i det internationale uddannelsesbillede, samt at tildeling sker efter en kvalitativ vurdering, som det fremgår af lovforslagets bemærkninger.
At indføre en sådan betegnelse er noget, som Kristendemokraterne er meget positive over for, men vi finder det uhensigtsmæssigt, hvis denne titel og de dertil hørende økonomiske midler samtidig er betinget af, at man har nedlagt studiebestyrelserne.
Det strider imod frivillighedsprincippet og hele ideen om, at institutionernes motivation til at indgå konstruktivt i CVU-processen skal bæres på alt andet end tvang.
University College-betegnelsen er vigtig for de individuelle uddannelsers internationale samarbejdsaftaler og promovering af egne færdiguddannede, og derfor kan jeg i udgangspunktet støtte, at tildelingen af betegnelsen baseres på nogle organisatoriske og ledelelsesmæssige overvejelser frem for nogle mere objektive kriterier.
Lærerseminariernes rektorforsamling påpeger, at betegnelsen University College ikke på forhånd må udelukke betingede CVU'er, netværker eller CVU'er, der i overensstemmelse med lovens bestemmelser har besluttet at fastholde studiebestyrelserne.
Det er overvejelser jeg mener man bør tage alvorligt og også forholde sig til, for dermed er vi også med til at bevare frivillighedsprincippet.
Jeg synes, det er meget uklart, hvad intentionen er med dette forslag, medmindre det er udtryk for endnu en centralisering, endnu en måde at topstyre uddannelsesbilledet på i Danmark.
Hvilke behov er det, der åbenbart kan løses med, at man nu nedlægger studiebestyrelserne?
Er det det, der er behovet?
Eller er behovet ikke efterhånden, at vi nu ser på indholdet frem for strukturen, fordi strukturen jo rent faktisk har sådan en form, at alt mere eller mindre rent faktisk kan lade sig gøre, og at der er en rigtig god og sund proces i gang?
Det er vel indholdet, der er det vigtige.
I det seneste eksemplar af tidsskriftet Uddannelse er der en lærerstuderende, som problematiserer over CVU'erne.
Vedkommende siger jo, at CVU'er opretter videncentre, inden det er blevet overvejet, hvad målet og indholdet med videncentret skal være.
Det er da en problemstilling, der vil noget.
Strukturen er til at arbejde med, som lovgivningen er i dag.
Med hensyn til indholdet står vi over for nogle udfordringer.
Det kunne være rart at få den diskussion.
Som forslaget ligger her, kan Kristendemokraterne ikke støtte det.